
LIETUVOS RESPUBLIKOS APLINKOS MINISTRAS



ĮSAKYMAS

DĖL LIETUVOS RESPUBLIKOS APLINKOS MINISTRO 2002 M. LIEPOS 1 D. ĮSAKYMO NR. 352 „DĖL INTRODUKCIJOS, REINTRODUKCIJOS IR PERKĖLIMO TVARKOS APRAŠO, INVAZINIŲ RŪŠIŲ KONTROLĖS IR NAIKINIMO TVARKOS APRAŠO, INVAZINIŲ RŪŠIŲ KONTROLĖS TARYBOS SUDĖTIES IR NUOSTATŲ, INTRODUKCIJOS, REINTRODUKCIJOS IR PERKĖLIMO PROGRAMOS PATVIRTINIMO“ PAKEITIMO

2022 m. vasario 15 d. Nr. D1-49
Vilnius


P a k e i č i u Lietuvos Respublikos aplinkos ministro 2002 m. liepos 1 d. įsakymą Nr. 352 „Dėl Introdukcijos, reintrodukcijos ir perkėlimo tvarkos aprašo, Invazinių rūšių kontrolės ir naikinimo tvarkos aprašo, Invazinių rūšių kontrolės tarybos sudėties ir nuostatų, Introdukcijos, reintrodukcijos ir perkėlimo programos patvirtinimo“:
1. Pakeičiu preambulę ir ją išdėstau taip:
„Vadovaudamasis Lietuvos Respublikos laukinės gyvūnijos įstatymo 4 straipsnio 2 dalies 6, 7, 9 punktais, Lietuvos Respublikos saugomų gyvūnų, augalų ir grybų rūšių įstatymo 11 straipsnio 2 dalimi, Lietuvos Respublikos laukinių augalų ir grybų įstatymo 4 straipsnio 2 dalies 6, 7, 9 punktais, Lietuvos Respublikos Vyriausybės 2016 m. gegužės 11 d. nutarimu Nr. 475 „Dėl Kompetentingų institucijų, atsakingų už Europos Parlamento ir Tarybos reglamento (ES) Nr. 1143/2014 taikymą, paskyrimo“ ir įgyvendindamas 2014 m. spalio 22 d. Europos Parlamento ir Tarybos reglamentą (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo:“.
2. Pakeičiu 2.2 papunktį ir jį išdėstau taip:
„2.2. Introdukcijos, reintrodukcijos ir perkėlimo tvarkos aprašą;“.
3. Pakeičiu nurodytu įsakymu patvirtintą Introdukcijos, reintrodukcijos ir perkėlimo tvarką ir ją išdėstau nauja redakcija (pridedama).



Aplinkos ministras					Simonas Gentvilas

PATVIRTINTA
Lietuvos Respublikos aplinkos ministro
2002 m. liepos 1 d. įsakymu Nr. 352
(Lietuvos Respublikos aplinkos ministro
2022 m. vasario 15 d. įsakymo Nr. D1-49 
redakcija)

INTRODUKCIJOS, REINTRODUKCIJOS IR PERKĖLIMO TVARKOS APRAŠAS

I SKYRIUS
BENDROSIOS NUOSTATOS

1. Introdukcijos, reintrodukcijos ir perkėlimo tvarkos aprašas (toliau – Tvarkos aprašas) nustato laukinių gyvūnų, augalų ir grybų introdukcijos, reintrodukcijos, perkėlimo ir laukinių gyvūnų išleidimo į laisvę tvarką. 
2. Tvarkos aprašo reikalavimai netaikomi: 
2.1. augalų nacionaliniams genetiniams ištekliams, kurių įvežimo tvarką reglamentuoja Lietuvos Respublikos augalų nacionalinių genetinių išteklių įstatymas, ir genetiškai modifikuotiems organizmams, kurie įvežami, naudojami ir išleidžiami į aplinką Genetiškai modifikuotų organizmų įstatymo nustatyta tvarka;
2.2. rūšims, įvežamoms auginti nelaisvėje: zoologinėms ar botaninėms kolekcijoms sudaryti, laikyti aptvaruose, voljeruose, akvariumuose, mokslinėse laboratorijose, auginti botanikos soduose, arboretumuose, parkuose, skveruose, privačiose dendrologinėse kolekcijose ir kitiems tikslams be teisės įkurdinti juos natūralioje gamtinėje aplinkoje.
3. Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos fitosanitarijos įstatyme, Lietuvos Respublikos laukinės gyvūnijos įstatyme, Lietuvos Respublikos laukinių augalų ir grybų įstatyme, Lietuvos Respublikos gyvūnų gerovės ir apsaugos įstatyme, Lietuvos Respublikos saugomų gyvūnų, augalų ir grybų rūšių įstatyme, Lietuvos Respublikos žuvininkystės įstatyme, 2014 m. spalio 22 d. Europos Parlamento ir Tarybos reglamente (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo (toliau – Reglamentas (ES) Nr. 1143/2014). 
4. Valstybinė maisto ir veterinarijos tarnyba (toliau – VMVT) pagal kompetenciją atlieka iš trečiųjų šalių į Europos Sąjungą (toliau – ES) įvežamų laukinių gyvūnų, skirtų introdukuoti, reintrodukuoti, perkelti ar išleisti į laisvę, valstybinę veterinarinę kontrolę.
5. Fitosanitarijos įstatymas reglamentuoja privalomuosius fitosanitarijos reikalavimus ir fitosanitarinės kontrolės pagrindus fiziniams, juridiniams asmenims ir Lietuvos Respublikoje teisės aktų nustatyta tvarka įsteigtoms užsienio įmonėms, kitoms organizacijoms ar jų filialams, auginantiems, dauginantiems, įvežantiems, išvežantiems, vežantiems Lietuvos Respublikos ir Europos Sąjungos teritorijoje ir vežantiems tranzitu, sandėliuojantiems, superkantiems, realizuojantiems augalus ir grybus. Augalų fitosanitarinės būklės valstybinę kontrolę atlieka Valstybinė augalininkystės tarnyba prie Lietuvos Respublikos žemės ūkio ministerijos (toliau – VAT).
6. Lietuvos valstybės sienų ir teritorijos sanitarinės ir medicininės-karantininės apsaugos tvarką nustato Lietuvos Respublikos žmonių užkrečiamųjų ligų profilaktikos ir kontrolės įstatymas.

II SKYRIUS
REIKALAVIMAI LAUKINIAMS GYVŪNAMS, AUGALAMS IR GRYBAMS, SKIRTIEMS INTRODUKUOTI, REINTRODUKUOTI, PERKELTI AR IŠLEISTI Į LAISVĘ

7. Įvežant iš trečiųjų šalių į ES ar iš kitų ES valstybių narių į Lietuvos Respubliką laukinius gyvūnus, reikia turėti teisės aktų nustatyta tvarka kompetentingos tarnybos išduotą veterinarijos sertifikatą (jeigu jo reikia), kurio forma patvirtinta atitinkamais ES teisės aktais. Laukinius gyvūnus, įvežtus pažeidžiant veterinarijos reikalavimus ir be veterinarijos sertifikato (jeigu jo reikia), introdukuoti, reintrodukuoti, išleisti į laisvę ar perkelti draudžiama.
8. Introdukuoti, reintrodukuoti, perkelti ar išleisti į laisvę skirti laukiniai gyvūnai turi būti kliniškai sveiki, jų laikymo vietoje ir numatomoje introdukcijos, reintrodukcijos, perkėlimo ar išleidimo į laisvę vietoje neturi būti taikomi apribojimai dėl gyvūnų užkrečiamųjų ligų pasireiškimo. 
9. Augalai, augaliniai produktai ir kiti objektai turi atitikti fitosanitarijos reikalavimus sodinimo, selekcijos, gamybos (įskaitant auginimą, dauginimą ir priežiūrą), įvežimo į ES, vežimo ES teritorijoje ir išvežimo iš jos, rinkimo (supirkimo), sandėliavimo, pakavimo, išsiuntimo, tiekimo rinkai (įskaitant tiekimą pagal nuotolinės prekybos sutartis) ir perdirbimo metu. 
10. Pageidautina, kad nelaisvėje veisti laukiniai gyvūnai, jei įmanoma, prieš įkurdinant juos gamtoje, būtų paženklinti. Ženklai ir ženklinimo būdai turi:
10.1. minimaliai traumuoti ženklinamus laukinius gyvūnus, nesudarkyti jų išvaizdos;
10.2. nepakeisti gyvūnų elgsenos, fiziologijos ar kitaip nedaryti jiems neigiamos įtakos populiacijoje;
10.3. ilgai ir patvariai laikytis ant gyvūno kūno;
10.4. būti lengvai ir greitai aptinkami;
10.5. būti lengvai nuimami ir identifikuojami nesužalojant gyvūno;
10.6. būti visiškai nepavojingi kitų gyvūnų sveikatai, jei atsitiktinai patektų į jų maistą, ženklinimo vieta turi būti parinkta taip, kad ženklas nepatektų į žmonių maistą.

III SKYRIUS
LEIDIMO INTRODUKUOTI AR REINTRODUKUOTI IŠDAVIMAS, GALIOJIMOSUSTABDYMAS, GALIOJIMO SUSTABDYMO PANAIKINIMAS IR GALIOJIMO PANAIKINIMAS

11. Tvarkos aprašo priede nustatytos formos leidimus introdukuoti ar reintrodukuoti laukinius gyvūnus, laukinius augalus ar grybus, gamtinėje aplinkoje įkurdinti išvestus augalų ir grybų hibridus (toliau – leidimas introdukuoti ar reintrodukuoti) išduoda, jų galiojimą sustabdo, galiojimo sustabdymą panaikina, galiojimą panaikina, pateikia atsakymą dėl leidimo introdukuoti ar reintrodukuoti neišdavimo Aplinkos apsaugos agentūra (toliau – AAA) vadovaudamasi Laukinės gyvūnijos įstatymu, Laukinių augalų ir grybų įstatymu ir Tvarkos aprašu. 
12. Leidimas introdukuoti ar reintrodukuoti gali būti išduodamas, kai planuojama introdukuoti ar reintrodukuoti į Lietuvos Respubliką teisėtai įvežtus ar Lietuvos Respublikoje nelaisvėje išveistus gyvūnus, dirbtinai padaugintus augalus ar grybus. 
13. Asmenys, planuojantys introdukuoti ar reintrodukuoti rūšis į gamtinę aplinką, pateikia AAA prašymą išduoti leidimą introdukuoti ar reintrodukuoti, kuriame turi būti nurodyta:
13.1. fizinio asmens vardas, pavardė, ryšio duomenys, juridinio asmens pavadinimas, įmonės kodas, adresas, ryšio duomenys; 
13.2. už planuojamus darbus atsakingo asmens vardas, pavardė, ryšio duomenys;
13.3. planuojama introdukuoti ar reintrodukuoti rūšis ar žemesnis taksonas (pateikiami tikslūs lietuviškas ir lotyniškas pavadinimai);
13.4. planuojamų introdukuoti ar reintrodukuoti individų amžius ir kiekis (dvilyčiams organizmams – vyriškos ir moteriškos lyties individų santykis);
13.5. fizinio ar juridinio asmens, iš kurio planuojama įsigyti šios rūšies individų, ir vietovės, iš kurios planuojama jų atsivežti, fizinio asmens vardas, pavardė, ryšio duomenys, juridinio asmens pavadinimas, adresas, ryšio duomenys;
13.6. vieta (pvz., savivaldybė, saugoma teritorija ar kt.) ir vietovės (ežero, upės, miško ar kt.), kurioje planuojama introdukuoti ar reintrodukuoti šią rūšį, pavadinimas;
13.7. planuojamos introdukcijos ar reintrodukcijos terminas (pradžios ir pabaigos metai);
13.8. pageidaujamas šios rūšies individų įvežimo į Lietuvą terminas;
13.9. planuojamas vežimo būdas ir maršrutas;
13.10. kaip bus laikomasi introdukuojamų ar reintrodukuojamų laukinių augalų ir grybų fitosanitarinių reikalavimų (pvz., fitosanitarinis tikrinimas, laboratorinės ekspertizės, karantinavimas), kad introdukuojami ar reintrodukuojami laukiniai augalai ir grybai neplatintų kenksmingųjų organizmų;
13.11. kaip bus laikomasi introdukuojamų ar reintrodukuojamų laukinių gyvūnų veterinarinių reikalavimų (pvz., karantinavimas, vakcinacija, diagnostiniai tyrimai, sveikatos tikrinimas), kad introdukuojami ar reintrodukuojami laukiniai gyvūnai būtų sveiki ir neplatintų ligų;
13.12. kita, leidimą išduoti prašančio asmens nuomone, svarbi informacija. 
14. Kartu su prašymu išduoti leidimą introdukuoti ar reintrodukuoti pridedamas rūšies introdukcijos ar reintrodukcijos projektas, kuriame pateikiama:
14.1. informacija apie vietovės, kurioje numatoma rūšies introdukcija ar reintrodukcija, vietinių gyvūnų ir augalų rūšis (jeigu ketinama introdukuoti ar reintrodukuoti grybus, kartu pateikiama informacija apie vietinių grybų rūšis), populiacijų struktūrą ir gausumą;
14.2. biotinių ir abiotinių veiksnių, lemiančių rūšies egzistavimą, įvertinimas; 
14.3. galimo introdukuojamos ar reintrodukuojamos rūšies poveikio ekosistemai įvertinimas (rūšies poveikis aplinkai viso jos biologinio ciklo metu ir kiekvienu metų sezonu: kryžminimosi su vietinėmis rūšimis tikimybė, konkurencija su vietinėmis rūšimis dėl maisto, veisimosi ir augimo vietų ar kitokios grėsmės vietinių rūšių populiacijų stabilumui ir kt.);
14.4. individų, kuriuos numatoma introdukuoti ar reintrodukuoti, taksonominio statuso atliekant genetinius tyrimus įvertinimas ir (ar) žinoma informacija apie šių individų kilmę ir genetiką. Pageidautina, kad reintrodukuojami individai būtų iš laukinės populiacijos, kuo artimesnės pagal genotipą, fenotipą ir kitus požymius buvusiai vietinei populiacijai;
14.5. optimalaus introdukuojamų ar reintrodukuojamų individų skaičiaus, amžiaus, vyriškos ir moteriškos lyties individų santykio įvertinimas;
14.6. tinkamiausio introdukcijos ar reintrodukcijos laiko (sezono), taip pat aklimatizacijos ir natūralizacijos laiko įvertinimas;
14.7. planuojamos introdukcijos ar reintrodukcijos trukmė (kiek metų (sezonų) planuojama vykdyti introdukciją ar reintrodukciją). Atsižvelgiant į Laukinės gyvūnijos įstatymo 19 straipsnio 20 dalies 6 punktą ir Laukinių augalų ir grybų įstatymo 10 straipsnio 19 dalies 6 punktą, planuojama introdukcija ar reintrodukcija turi būti pradėta ne vėliau kaip po 3-ejų metų nuo leidimo introdukuoti ar reintrodukuoti išdavimo dienos;
14.8. jei ketinama reintrodukuoti vietines rūšis, kurios yra įrašytos į Europos Bendrijos svarbos gyvūnų ir augalų rūšių, kurioms reikalinga griežta apsauga, sąrašą, patvirtintą Lietuvos Respublikos aplinkos ministro 2001 m. gruodžio 12 d. įsakymu Nr. 592 „Dėl Europos Bendrijos svarbos gyvūnų ir augalų rūšių, kurioms reikalinga griežta apsauga, ir Europos Bendrijos svarbos gyvūnų ir augalų rūšių, kurių ėmimui iš gamtos ir naudojimui gali būti taikomos tvarkymo priemonės, sąrašų patvirtinimo, apsaugos priemonių nustatymo ir duomenų kaupimo apie šias rūšis“ (toliau – Europos Bendrijos svarbos gyvūnų ir augalų rūšių, kurioms reikalinga griežta apsauga, sąrašas), – informacija apie atliktus tyrimus dėl rūšies reintrodukcijos tikslingumo, ar rūšies reintrodukcija padės atkurti palankią šios rūšies apsaugos būklę, informacija apie kitų valstybių patirtį, atliktus tyrimus;
14.9. introdukuojamos ar reintrodukuojamos rūšies stebėsenos programa. Stebėsenos programoje nustatomi stebėsenos būdai, dažnumas ir terminas (ne trumpesnis kaip 5-eri metai pasibaigus introdukcijai ar reintrodukcijai) atsižvelgiant į rūšies biologines savybes, pateikiama stebėsenos metodika (jeigu tokia yra), nurodomi asmenys (ar institucijos), kuriuos planuojama pasitelkti stebėsenai vykdyti. Stebėsenos metu turi būti įvertinamas įveistos rūšies sveikatingumas, adaptacija, poveikis aplinkai, nustatomas individų papildymo poreikis, neigiamai šią rūšį veikiančios sąlygos ar nesėkmingos introdukcijos ar reintrodukcijos priežastys. 
15. Gavusi prašymą išduoti leidimą introdukuoti ar reintrodukuoti ir rūšies introdukcijos ar reintrodukcijos projektą, AAA ne vėliau kaip per 5 darbo dienas nuo prašymo ir projekto gavimo dienos išsiunčia pareiškėjui pranešimą raštu arba el. paštu, kad prašymas gautas. Pranešime pateikiama informacija, nurodyta Lietuvos Respublikos paslaugų įstatymo 7 straipsnio 4 dalyje.
16. AAA, gavusi prašymą išduoti leidimą reintrodukuoti vietinę rūšį, kuri įrašyta į Europos Bendrijos svarbos gyvūnų ir augalų rūšių, kurioms reikalinga griežta apsauga, sąrašą, šios rūšies reintrodukcijos projektą, visus tinkamai įformintus dokumentus ir informaciją, reikalingą, kad būtų išduotas leidimas reintrodukuoti, ne vėliau kaip per 5 darbo dienas nuo šių dokumentų gavimo dienos surengia viešą pasitarimą su visuomene – AAA tinklalapyje paskelbia apie planuojamą reintrodukciją ir nurodo pastabas dėl planuojamos rūšies reintrodukcijos pateikti per ne trumpesnį kaip 10 darbo dienų terminą. 
17. AAA ne vėliau kaip per 2 darbo dienas nuo Tvarkos apraše nurodyto prašymo, rūšies introdukcijos ar reintrodukcijos projekto, visų tinkamai įformintų dokumentų ir informacijos, reikalingų išduoti leidimą introdukuoti ar reintrodukuoti, gavimo dienos kreipiasi į Invazinių rūšių kontrolės tarybą (toliau – Taryba) dėl prašymo ir rūšies introdukcijos ar reintrodukcijos projekto svarstymo.
18. Ne vėliau kaip per 10 kalendorinių dienų nuo AAA kreipimosi Aplinkos ministerija (toliau – AM) organizuoja Tarybos posėdį dėl šio prašymo ir projekto svarstymo.
19. Taryba pritaria, pritaria su pastabomis arba nepritaria pateiktam prašymui išduoti leidimą introdukuoti ar reintrodukuoti, parengtam rūšies introdukcijos ar reintrodukcijos projektui atsižvelgdama į Laukinės gyvūnijos įstatymo 19 straipsnio 2 ir 3 dalyse ar Laukinių augalų ir grybų įstatymo 10 straipsnio 2 ir 3 dalyse nustatytus kriterijus dėl leidimo introdukuoti ar reintrodukuoti išdavimo ir neišdavimo ir Tvarkos apraše nurodytus reikalavimus rūšies introdukcijos ar reintrodukcijos projektui ir prašyme išduoti leidimą introdukuoti ar reintrodukuoti pateiktą informaciją ir, jei gali, įvertina:
19.1. naujos rūšies skaitlingumo didėjimo ir plitimo į aplinkines teritorijas galimybes;
19.2. kaip introdukuota ar reintrodukuota rūšis veiks aplinką viso jos biologinio ciklo metu ir kiekvienu metų sezonu;
19.3. kokia yra kryžminimosi su vietinėmis rūšimis tikimybė;
19.4. ar rūšis nėra ligų ir parazitų, pavojingų augalams, gyvūnams ar žmonėms, pernešėjas;
19.5. ar vietinės saugomos gyvūnų, augalų ir grybų rūšys nebus introdukuojamos ar reintrodukuojamos rūšies maistu, ar introdukuojama ar reintrodukuojama rūšis nesudarys saugomoms rūšims konkurencijos dėl maisto, veisimosi ir augimo vietų ar kitokios grėsmės jų populiacijų stabilumui;
19.6. ar introdukuojama ar reintrodukuojama rūšis galės išgyventi naujoje buveinėje, kaip ją praturtins ekonomine ar kita prasme, ar ši nauda bus didesnė už galimą žalą.
20. Taryba ne vėliau kaip per 3 darbo dienas po posėdžio informuoja AAA apie padarytą išvadą dėl pritarimo ar nepritarimo prašymui išduoti leidimą introdukuoti ar reintrodukuoti, rūšies introdukcijos ar reintrodukcijos projektui, apie pateiktas pastabas dėl šio projekto.
21. AAA, įvertinusi prašyme išduoti leidimą introdukuoti ar reintrodukuoti, rūšies introdukcijos ar reintrodukcijos projekte pateiktą informaciją (jeigu ketinama reintrodukuoti vietinę rūšį, kuri įrašyta į Europos Bendrijos svarbos gyvūnų ir augalų rūšių, kurioms reikalinga griežta apsauga, sąrašą, – į pagal Tvarkos aprašo 16 punktą su visuomene surengto pasitarimo metu gautas visuomenės atstovų pastabas), atsižvelgdama į Tarybos išvadoje pateiktus argumentus dėl pritarimo, pritarimo su pastabomis ar nepritarimo šiam projektui, ne vėliau kaip per 30 kalendorinių dienų nuo prašymo ir projekto gavimo dienos (pasirinktinai):
21.1. priima sprendimą pritarti rūšies introdukcijos ar reintrodukcijos projektui ir išduoda leidimą introdukuoti ar reintrodukuoti; 
21.2. priima sprendimą pritarti, kad būtų išduotas leidimas introdukuoti, ir kreipiasi į Europos Komisiją, jeigu ketinama introdukuoti natūraliai ES valstybių narių europinėje teritorijoje nepaplitusių rūšių paukščius; 
21.3. informuoja leidimo introdukuoti ar reintrodukuoti prašytoją dėl projekto patikslinimo pagal pateiktas pastabas (dėl introdukcijos ar reintrodukcijos vietos, laiko, rūšių kilmės, skaičiaus, amžiaus, stebėsenos programos); 
21.4. pateikia leidimo introdukuoti ar reintrodukuoti prašytojui atsakymą dėl nepritarimo rūšies introdukcijos ar reintrodukcijos projektui ar atsakymą dėl leidimo neišdavimo.
22. Jeigu leidimo introdukuoti ar reintrodukuoti prašytojas ne vėliau kaip per 90 kalendorinių dienų nuo informacijos dėl projekto patikslinimo pagal pateiktas pastabas gavimo dienos pateikia AAA patikslintą projektą, AAA ne vėliau kaip per 2 darbo dienas nuo patikslinto projekto gavimo dienos pateikia jį ir (ar) leidimo prašytojo pateiktą patikslintą informaciją Tarybai.
23. Ne vėliau kaip per 5 darbo dienas nuo AAA Tarybai pateikto pagal pastabas patikslinto projekto ir (ar) leidimo introdukuoti ar reintrodukuoti prašytojo pateiktos patikslintos informacijos gavimo dienos AM organizuoja Tarybos posėdį dėl patikslinto projekto svarstymo.
24. Taryba ne vėliau kaip per 3 darbo dienas po posėdžio informuoja AAA apie  padarytą išvadą dėl pritarimo ar nepritarimo patikslintam rūšies introdukcijos ar reintrodukcijos projektui ar pateikia pastabas dėl rūšies introdukcijos ar reintrodukcijos projekto.
25. AAA, įvertinusi patikslintą rūšies introdukcijos ar reintrodukcijos projektą, atsižvelgdama į Tarybos išvadoje pateiktus argumentus dėl pritarimo ar nepritarimo jam, ne vėliau kaip per 20 kalendorinių dienų nuo pataisyto projekto gavimo dienos leidimo introdukuoti ar reintrodukuoti prašytojui išduoda leidimą introdukuoti ar reintrodukuoti arba pateikia atsakymą dėl šio leidimo neišdavimo (arba priima sprendimą pritarti, kad būtų išduotas leidimas introdukuoti, jeigu ketinama introdukuoti natūraliai ES valstybių narių europinėje teritorijoje nepaplitusių rūšių paukščius).
26. AAA ne vėliau kaip per 10 darbo dienų nuo Tvarkos aprašo 25 punkte nurodyto sprendimo pritarti, kad būtų išduotas leidimas introdukuoti natūraliai ES valstybių narių europinėje teritorijoje nepaplitusių rūšių paukščius, kreipiasi į Europos Komisiją dėl šių rūšių introdukcijos.
27. Gavusi Europos Komisijos pritarimą dėl natūraliai ES valstybių narių europinėje teritorijoje nepaplitusių rūšių paukščių introdukcijos, AAA ne vėliau kaip per 5 darbo dienas nuo Europos Komisijos atsakymo gavimo dienos išduoda leidimą šių rūšių introdukcijai. Gavusi Europos Komisijos nepritarimą dėl natūraliai ES valstybių narių europinėje teritorijoje nepaplitusių rūšių paukščių introdukcijos, AAA ne vėliau kaip per 5 darbo dienas nuo Europos Komisijos atsakymo gavimo dienos pateikia leidimo introdukuoti prašytojui atsakymą dėl šio leidimo neišdavimo.
28. AAA ne vėliau kaip per 2 darbo dienas nuo leidimo introdukuoti ar reintrodukuoti išdavimo dienos informuoja Aplinkos apsaugos departamentą prie Aplinkos ministerijos (toliau – AAD), AM ir saugomos teritorijos direkciją (jeigu introdukcija ar reintrodukcija planuojama šioje saugomoje teritorijoje ar šios saugomos teritorijos direkcijai priskirtoje saugomoje teritorijoje).
29. Tvarkos aprašo priede nurodytos formos leidimas introdukuoti ar reintrodukuoti išrašomas dviem egzemplioriais: pirmasis skirtas asmeniui, vykdysiančiam rūšies introdukciją ar reintrodukciją, kitas – AAA.
30. Leidime nurodomos rūšies introdukcijos ar reintrodukcijos sąlygos, kurių turi laikytis leidimo turėtojas.
31. Išduoti leidimai introdukuoti ar reintrodukuoti ir leidimai, kurių galiojimas sustabdytas ar panaikintas, nustatyta tvarka registruojami AAA. 
32. Jei nusprendžiama prašymo išduoti leidimą introdukuoti ar reintrodukuoti dėl Laukinės gyvūnijos įstatymo 19 straipsnio 13 dalyje ar Laukinių augalų ir grybų įstatymo 10 straipsnio 12 dalyje nurodytų priežasčių nebenagrinėti, AAA ne vėliau kaip per 5 darbo dienas nuo šio sprendimo priėmimo dienos informuoja apie jį leidimo introdukuoti ar reintrodukuoti prašytoją ir grąžina jam pateiktus dokumentus ir (ar) informaciją (išskyrus dokumentus ir (ar) informaciją, pateiktus elektroninėmis priemonėmis).
33. Asmens duomenys, nurodyti prašyme išduoti leidimą introdukuoti ar reintrodukuoti ir šiame leidime, tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nuostatomis. Fizinio asmens ryšio duomenys leidime neįrašomi. Ryšio duomenys saugomi AAA, kad būtų galima informuoti leidimo prašytoją ar turėtoją dėl papildomos informacijos reikalingos leidimui išduoti pateikimo, dėl prašymo išduoti leidimą nebenagrinėjimo, dėl leidimo išdavimo, leidimo galiojimo sustabdymo, galiojimo sustabdymo panaikinimo ar leidimo galiojimo panaikinimo.
34. AAD ne vėliau kaip kitą darbo dieną nuo informacijos, kad Laukinės gyvūnijos ar Laukinių augalų ir grybų įstatyme nurodyti pažeidimai, dėl kurių turi būti sustabdomas leidimo introdukuoti ar reintrodukuoti galiojimas, nepašalinti; kad pažeidimai, dėl kurių sustabdytas leidimo galiojimas, pašalinti; kad pažeidimai, dėl kurių turi būti panaikintas leidimo galiojimas, nepašalinti, gavimo dienos informuoja apie tai AAA.
35. Sprendimus dėl įspėjimo dėl leidimų introdukuoti ar reintrodukuoti galiojimo sustabdymo ir sprendimus dėl įspėjimo dėl leidimų galiojimo panaikinimo priima AAD.
36. Leidimo introdukuoti ar reintrodukuoti turėtojas negali savo vardu įgalioti kitų ūkio subjektų ar asmenų vykdyti leidimu leistą veiklą.
37. Leidimo introdukuoti ar reintrodukuoti turėtojas (arba leidime nurodytas atsakingas asmuo) ne vėliau kaip prieš 2 darbo dienas tikslią introdukcijos ar reintrodukcijos vietą ir laiką turi nurodyti raštu arba elektroniniu paštu AAD ir saugomos teritorijos direkcijai (jeigu introdukcija ar reintrodukcija vykdoma šioje saugomoje teritorijoje ar šios saugomos teritorijos direkcijai priskirtoje saugomoje teritorijoje), kad šių institucijų atstovai prireikus galėtų dalyvauti įkurdinant gamtoje introdukuojamus ar reintrodukuojamus individus ir įsitikinti dėl jų skaičiaus, įkurdinimo vietos, sveikatos būklės. Ši sąlyga įrašoma į leidimo introdukuoti ar reintrodukuoti sąlygas. 
38. Pranešimą apie planuojamą introdukciją ar reintrodukciją gavusios Tvarkos aprašo 37 punkte nurodytos institucijos prireikus paskiria asmenį dalyvauti įkurdinant introdukuojamos ar reintrodukuojamos rūšies individus naujoje vietoje.
39. Introdukciją ar reintrodukciją kontroliuojantys Tvarkos aprašo 37 punkte nurodytų institucijų paskirti asmenys patikrina įkurdinamų gamtoje rūšies individų skaičių, amžių (jeigu aktualu), atitiktį rūšies introdukcijos ar reintrodukcijos projekte ir (ar) leidime nurodytai informacijai, jų teisėto įsigijimo dokumentus, nurodytus Prekybos laukiniais gyvūnais, augalais ir grybais taisyklėse, patvirtintose Lietuvos Respublikos aplinkos ministro 2021 m. gruodžio 7 d. įsakymu Nr. D1-713 „Dėl Prekybos laukiniais gyvūnais, augalais ir grybais taisyklių patvirtinimo“ ar jų kopijas (jeigu jie reikalingi), gyvūno sveikatos pažymėjimą arba veterinarijos sertifikatą, VAT leidimą (jeigu jie reikalingi). Jei šių dokumentų nėra, rūšies individų įkurdinti natūralioje aplinkoje neleidžiama. Šiame punkte nurodyti dokumentai ar jų kopijos gali būti pateikti AAD iš anksto, bet ne vėliau kaip prieš 2 darbo dienas iki planuojamos introdukcijos ar reintrodukcijos dienos.
40. Įkurdinus individus naujoje buveinėje, užpildomas laisvos formos introdukcijos ar reintrodukcijos aktas, kuriame nurodoma: 
40.1. introdukuojamos ar reintrodukuojamos rūšies lietuviškas ir lotyniškas pavadinimai;
40.2. individų skaičius, vnt. (jeigu neįmanoma nustatyti skaičiaus, – kiekis, kg);
40.3. individų amžius (jeigu aktualu);
40.4. individų lytis (jeigu aktualu);
40.5. kita, dalyvaujančių asmenų nuomone, svarbi informacija;
40.6. dalyvaujančių asmenų vardai, pavardės, pareigos.
41. Introdukcijos ar reintrodukcijos aktą pasirašo introdukuojantis ar reintrodukuojantis (individus naujoje buveinėje įkurdinantis) asmuo, introdukuojant ar reintrodukuojant dalyvavęs AAD atstovas ir saugomos teritorijos direkcijos atstovas (jeigu introdukcija ar reintrodukcija vykdoma šioje saugomoje teritorijoje ar šios saugomos teritorijos direkcijai priskirtoje saugomoje teritorijoje).
42. Introdukcijos ar reintrodukcijos aktas (originalas) lieka introdukavusiam ar reintrodukavusiam (individus naujoje buveinėje įkurdinusiam) asmeniui, o Introdukcijos ar reintrodukcijos akto kopija (-os) ne vėliau kaip per 10 darbo dienų po introdukcijos ar reintrodukcijos (jeigu nebuvo pateikta (-os) anksčiau – kartu su teisėto įsigijimo dokumentų, veterinarinių dokumentų (jeigu jų reikia) ar VAT leidimo kopijomis (jeigu jų reikia)) pateikiama (-os):
42.1. AAD;
42.2. saugomos teritorijos direkcijai (jeigu introdukcija ar reintrodukcija vykdoma šioje saugomoje teritorijoje ar šios saugomos teritorijos direkcijai priskirtoje saugomoje teritorijoje).
43. Leidimo introdukuoti ar reintrodukuoti turėtojas ne rečiau kaip kas metus nuo rūšies introdukcijos ar reintrodukcijos pradžios iki rūšies introdukcijos ar reintrodukcijos projekte nustatytos rūšies stebėsenos termino pabaigos teikia AAA ataskaitą apie rūšies įveisimo rezultatus (apie praėjusiais metais introdukuotų ar reintrodukuotų individų skaičių, vietą; jeigu atliekama stebėsena, – apie stebėsenos rezultatus). 

IV SKYRIUS
LAUKINIŲ GYVŪNŲ PERKĖLIMAS IR IŠLEIDIMAS Į LAISVĘ 

44. Laukiniai gyvūnai perkeliami ir išleidžiami į laisvę vadovaujantis Laukinės gyvūnijos įstatymo 21 straipsnio ir Tvarkos aprašo reikalavimais. 
45. Asmuo, ketinantis perkelti laukinius gyvūnus (visų rūšių laukinius gyvūnus) ar išleisti į laisvę laukinius gyvūnus (žinduolius ir paukščius), AAD pateikia pranešimą, kuriame nurodo: 
45.1. ketinamų perkelti ar išleisti į laisvę laukinių gyvūnų rūšį, skaičių, lyčių santykį, amžių;
45.2. laukinių gyvūnų perkėlimo ar išleidimo į laisvę tikslą, pvz.:
45.2.1. kompensuoti žmogaus ūkine veikla padarytą žalą gamtos ištekliams ar atkurti gyvybingas populiacijas, kai tos rūšies individai išnaikinami ar labai sumažėja jų kiekis dėl išnuodijimo, užteršimo ar kitų priežasčių;
45.2.2. atkurti rūšies populiaciją, ypač jei ji kritiškai sumažėjusi ir jos natūralus atsikūrimas būtų pavojingai lėtas ar iškyla giminingo kryžminimosi grėsmė;
45.2.3. invazinių rūšių ar kenksmingų organizmų biologinę kontrolę;
45.2.4 kitas, pranešimo teikiančio asmens nuomone, svarbias priežastis;
45.3. kaip bus laikomasi perkeliamų ar išleidžiamų į laisvę laukinių gyvūnų veterinarinių reikalavimų (pvz., karantinavimas, vakcinacija, diagnostiniai tyrimai, sveikatos patikrinimas), kad perkeliami ar išleidžiami į laisvę laukiniai gyvūnai būtų sveiki ir neplatintų ligų. Pateikiami ketinamų perkelti ar išleisti į laisvę laukinių gyvūnų veterinariniai dokumentai (jeigu jų reikia); 
45.4. jei perkeliami ar išleidžiami į laisvę dirbtinai veisti laukiniai gyvūnai, – jų kilmę ir įvertintą naujų ligų ir parazitų platinimo pavojų;
45.5. tikslią laukinių gyvūnų perkėlimo ar išleidimo į laisvę vietą ir laiką. Jeigu tikslaus laiko ir vietos pranešime iš anksto negalima nurodyti, asmuo, perkeliantis ar išleidžiantis į laisvę laukinius gyvūnus, ne vėliau kaip prieš 2 darbo dienas turi informuoti raštu arba elektroniniu paštu AAD ir saugomos teritorijos direkciją (jei perkeliama ar išleidžiama į laisvę šioje saugomoje teritorijoje ar šios saugomos teritorijos direkcijai priskirtoje saugomoje teritorijoje), kad šių institucijų atstovai prireikus galėtų dalyvauti laukinius gyvūnus perkeliant ar išleidžiant į laisvę ir įsitikinti dėl perkeliamų ar išleidžiamų į laisvę gyvūnų skaičiaus, vietos, sveikatingumo;
45.6. teisėto laukinių gyvūnų įsigijimo dokumentus ar kopijas (jeigu jų reikia). 
46. AAD, priimdamas sprendimą dėl pritarimo (nepritarimo) laukinius gyvūnus perkelti ar išleisti į laisvę, vadovaujasi Laukinės gyvūnijos įstatymo 21 straipsnio 6 dalyje nurodytais kriterijais ir prireikus gali konsultuotis su Taryba, AM, mokslo ir studijų institucijomis, saugomos teritorijos direkcija (jeigu laukinius gyvūnus ketinama perkelti ar išleisti į laisvę šioje saugomoje teritorijoje ar šios saugomos teritorijos direkcijai priskirtoje saugomoje teritorijoje). 
47. Jeigu laukinius gyvūnus perkeliant ar išleidžiant į laisvę nedalyvauja AAD atstovai, tai darantis asmuo ne vėliau kaip per 2 darbo dienas nuo laukinių gyvūnų perkėlimo ar išleidimo į laisvę dienos raštu ar el. paštu nurodo AAD faktiškai perkeltų ar išleistų į laisvę laukinių gyvūnų skaičių ir tikslią vietą (jeigu pranešime nurodyta didesnė neapibrėžta teritorija – visas miškas, rajonas, seniūnija ar pan.).
48. Jeigu paukščiams ir žinduoliams nepriskiriamus laukinius gyvūnus išleisti į laisvę ketinantis asmuo neįsitikinęs ar neturi pakankamai informacijos, kad bus įgyvendinti  Laukinės gyvūnijos įstatymo 19 straipsnio 3 dalies reikalavimai – kad šių rūšių laukiniai gyvūnai bus išleisti į jiems būdingas buveines ir nekels grėsmės ekosistemų stabilumui, buveinių pakitimo pavojaus, nedarys neigiamo poveikio vietinių rūšių populiacijoms ir nekels grėsmės žmonių, domestikuotų ar laukinių gyvūnų sveikatai ir gyvybei, jis privalo konsultuotis su mokslo ar studijų institucijomis, saugomos teritorijos direkcija (jeigu laukinius gyvūnus ketinama išleisti į laisvę šioje saugomoje teritorijoje ar šios saugomos teritorijos direkcijai priskirtoje saugomoje teritorijoje), AAA, AAD ar, prireikus, AM ir AM siūlymu – su Taryba.

V SKYRIUS
LAUKINIŲ AUGALŲ IR GRYBŲ PERKĖLIMAS

49. Laukiniai augalai ir grybai perkeliami vadovaujantis Laukinių augalų ir grybų rūšių įstatymo 12 straipsnio reikalavimais.
50. Jeigu laukinius augalus ir grybus perkelti ketinantis asmuo neįsitikinęs ar neturi pakankamai informacijos, kad bus įgyvendinti Laukinių augalų ir grybų įstatymo 12 straipsnio reikalavimai – kad ketinamų perkelti laukinių augalų ir grybų rūšys bus perkeltos į jiems būdingas buveines, kad laukinių augalų ir grybų perkėlimas nekels grėsmės ekosistemų stabilumui, buveinių pakitimui, nedarys neigiamo poveikio vietinių rūšių populiacijoms ir nekels grėsmės žmonių, domestikuotų ar laukinių gyvūnų sveikatai ir gyvybei, jis privalo konsultuotis su mokslo ar studijų institucijomis, saugomos teritorijos direkcija (jeigu laukinius augalus ar grybus ketinama perkelti šioje saugomoje teritorijoje ar šios saugomos teritorijos direkcijai priskirtoje saugomoje teritorijoje), AAA, AAD ar, prireikus, AM ir AM siūlymu – su Taryba.

VI SKYRIUS
FIZINIŲ IR JURIDINIŲ ASMENŲ PAREIGOS

51. Juridiniai ir fiziniai asmenys, vykdantys introdukciją, reintrodukciją, perkėlimą ar išleidimą į laisvę, privalo:
51.1. apmokėti išlaidas, susijusias su įvežtų organizmų karantinavimu, diagnostiniais tyrimais, vakcinacijomis ar kitų Lietuvos Respublikoje galiojančių veterinarijos ir fitosanitarijos reikalavimų vykdymu;
51.2. pastebėję, kad gyvūnai serga ar gaišta, nedelsdami pranešti apie tai VMVT;
51.3. nedelsdami pranešti VAT apie pastebėtus augalams kenksmingus organizmus;
51.4. nekliudomai leisti AAD, VMVT, VAT atstovams patikrinti ketinamų introdukuoti ar reintrodukuoti, perkelti ar išleisti į laisvę organizmų būklę, suteikti jiems informaciją ir pagalbą, susijusią su šių organizmų kontrole ir tyrimu;
51.5. leidimo introdukuoti ar reintrodukuoti turėtojai – laikytis leidimo turėtojo pareigų, nustatytų Laukinės gyvūnijos įstatymo 20 straipsnyje, kai introdukuojami ar reintrodukuojami laukiniai gyvūnai; arba Laukinių augalų ir grybų įstatymo 6 ir 11 straipsniuose, kai introdukuojami ar reintrodukuojami laukiniai augalai ar grybai;
51.6. laikytis kitų teisės aktuose nustatytų reikalavimų, įgyvendinti priemones, panaikinančias arba mažinančias neigiamą poveikį aplinkai ir gamtos ištekliams.



Introdukcijos, reintrodukcijos 
ir perkėlimo tvarkos aprašo
priedas

(Leidimo pavyzdys)

_______________________________________________
(Leidimą išdavusios įstaigos pavadinimas)


LEIDIMAS
INTRODUKUOTI AR REINTRODUKUOTI
(ko nereikia, išbraukti)

20...m. ..................................d. Nr.

___________
(vieta)
Leidimas išduotas_________________________________________________________________
(juridinio asmens pavadinimas, kodas, adresas arba fizinio asmens vardas, pavardė)
Leidžiama_______________________________________________________________________
(rūšies lietuviškas ir lotyniškas pavadinimai)
________________________________________________________________________________
(individų amžius, kiekis)
Išaugintus ar sugautus______________________________________________________________
(įmonės, vietovės pavadinimas ir adresas)
________________________________________________________________________________
Introdukuoti ar reintrodukuoti________________________________________________________ 
(ko nereikia, išbraukti) 	(rajonas, tikslus vietovės ar vandens telkinio pavadinimas; terminas (metai, laikotarpis)

Už numatomus darbus atsakingas asmuo _______________________________________________
(vardas, pavardė) 


Papildomos sąlygos:______________________________________________________________ 
_______________________________________________________________________________
_______________________________________________________________________________
_______________________________________________________________________________
_______________________________________________________________________________


____________________                               ________________	______________________
(pareigų pavadinimas)                  A. V.	                     (parašas)   			(vardas ir pavardė)

